
A miskolci szabadkőműves páholy(ok) tevékenysége

Témám a magyarországi szabadkőművesség első korszakának (1750-1795) második felével foglalkozik részletesen, amikor Miskolcon is működött páholy. 1781-ben Gróf Szendrői Török Lajos (1748-1810) megalapította az Erényes Világpolgárhoz nevet viselő páholyt, amely az északi régió egyik fellegvárának számított egészen 1788-ig. Készülő tanulmányomban rekonstruálom a páholy életét a fennmaradt töredékes adatokból. Mellőzöm a politikai és összeesküvő elméletek elemzését; a túlmisztifikált történetek kérdéskörét, hitelességük igazolását; csak az irodalompártoló, kultúrateremtő szabadkőművesekkel foglalkozom.
Művelődéstörténetünk egyik fontos szeletéről van szó, mivel a szabadkőművesek aktív tevékenységeinek köszönhetően nagyban hozzájárultak a 19. századi reformmozgalmak előkészítéséhez. Ezzel kapcsolatosan kevés értékes szakirodalom jelent meg, amelyek nem a varázsló szabadkőművességről szólnak. Másodsorban fontosnak tartom, hogy készüljenek úgynevezett mikro-szintű elemzések is, mert azok feldolgozása szintén hiányos e területen. Miskolc erre kiváló példa, mivel központi szerepet töltött be a térségben és egyik leghíresebb páholytagja maga Kazinczy Ferenc (1759-1831) volt, akinek leírásaiból sokat megtudhatunk az itt folyó összejövetelekről. Ezeket kiegészítve egyéb forrásokkal hiteles képet tudok adni a miskolci szabadkőművesség korai szakaszáról.
Kutatásaimat a Magyar Országos Levéltár Bécsi Kapu téri épületében végeztem, a dégi kastélyból fennmaradó másolatok kézhezvételével; továbbá a Borsod-Abaúj-Zemplén megyei Levéltárban értékes adatokat találtam a szabadkőműves ülések helyszínének pontos meghatározásáról korabeli telekkönyvek átnézésével, amelyet egyik leírás sem említ. További terveim közé tartozik felkutatni a páholy eredeti latin nyelvű jegyzőkönyvét és azt összevetni a 20. században újraindulóval, illetve ez utóbbi anyagát teljes mértékben feldolgozni, amely szintén az országos levéltárban található. Úgy vélem, ezáltal Miskolc ebben a témában, teljes mértékben fel lenne dolgozva. 



